b'\n_START_ARTICLE_\nSinimandria\n_START_PARAGRAPH_\n"Sinimandria" on eesti kirjaniku Hugo Raudsepa v\xc3\xa4rssn\xc3\xa4idend (alapealkirjaga "Kom\xc3\xb6\xc3\xb6dia 15 pildis"), mis ilmus esmakordselt 1927. aastal. N\xc3\xa4idendi teine tr\xc3\xbckk avaldati sarjas Loomingu Raamatukogu 1983. aastal (nr 26) kirjandusteadlase Harald Peebu j\xc3\xa4rels\xc3\xb5naga._NEWLINE_Iroonilises v\xc3\xb5tmes n\xc3\xa4idend kirjeldab surnud romantilise poeedi Andreas Kuslapuu sattumist maailma, mis on loodud tema enda poeemi eeskujul, pettumust ja kohanemist sellega. Algselt ennast kui fantaasiamaailma loojat selle valitsejaks pidanud peategelane avastab, et kohalikud asukad usuvad tema enda visandatud m\xc3\xbctoloogiat, mitte maailma fiktiivsust ja s\xc3\xbcndi autori sulest. Ootuste realiseerumata j\xc3\xa4\xc3\xa4des satub luuletaja oma maailmaga konflikti ning leiab endale selles paiga alles siis, kui loobub pretensioonidest maailma looja kohale ja tunnustusele._NEWLINE_Esietenduse arvustuses Postimehes nimetati n\xc3\xa4idendit "paroodiaks luuletaja \xc3\xbcle", mis on "satiir nii \xc3\xbclesehituselt kui ideelt". Tekstis on m\xc3\xb5ningaid paralleele eesti keeles k\xc3\xbcmmekond aastat varem ilmunud George Bernard Shaw\' n\xc3\xa4idendiga "Inimene ja \xc3\xbcliinimene", mille tegevusest oluline osa toimub samuti hauataguses elus._NEWLINE_N\xc3\xa4idendi esietendus toimus teatris Vanemuine 1927. aastal. Lavastas Eduard T\xc3\xbcrk, muusika l\xc3\xb5i suures osas Juhan Simm, kost\xc3\xbc\xc3\xbcmid kujundas Peet Aren. Lavakujunduse autor oli Aleksander Tuurand.\n_START_SECTION_\nNimekasutus Eesti kultuuris\n_START_PARAGRAPH_\n"Sinimandria" j\xc3\xa4rgi sai nime 1990. aastal Tartus senise Tartu kultuurihoone baasil t\xc3\xb6\xc3\xb6d alustanud kultuurikeskus, mis l\xc3\xb5petas tegevuse juba enne 1990. aastate l\xc3\xb5ppu. 1991-1992 tegutses Tartus samanimeline harrastusteater._NEWLINE_Sarnast nime kannab ka ansambli Ultima Thule laul "Sinimandria (Albert Le Coq\'ile m\xc3\xb5eldes)" (muusika Raul Vaigla, s\xc3\xb5nad Villu Kangur)._NEWLINE_Enne Teist maailmas\xc3\xb5da asus Tartus restoran v\xc3\xb5i \xc3\xb6\xc3\xb6lokaal "Sinimandria".'